Мама
*Васіль Хомчанка*

Сяргейку прывезлі ў вёску. Там ён пабег на лужок, дзе хадзіла карова Рагуля з маленькім гарэзлівым бычком.

— Здароў, белалобы, — павітаўся Сяргейка.

А той узбычыў лабастую галаву і пайшоў на хлопчыка.

— Букацца хочаш? — спытаў Сяргейка і, нагнуўшыся, выставіў наперад сваю галаву. — Давай.

Белалобы пабаяўся букацца, павярнуўся і пабег ад Сяргейкі. Сяргейка — за ім. Але не дагнаў і схаваўся за кусцік. Бычок туды-сюды, а Сяргейкі няма.

— Не знайшоў! Не знайшоў! — закрычаў Сяргейка і выскачыў з-за куста. — Цяпер ты хавайся.

Ён закрыў рукамі вочы, а бычок — бягом у хмызняк. Сяргейка знайшоў яго адразу і застукаў:

— Бачу, вылазь!

А белалобы не можа выбрацца з хмызняку — забраўся аж у самы гушчар.

— Му-му! — паклікаў ён маці. Рагуля нават не павярнулася на гэты кліч. Скубе сабе траву і скубе.

— Му-му-му! — яшчэ мацней загаласіў бычок.

Тады Сяргейка яму сказаў:

— Ты не так завеш: не му-му, а ма-ма.

— Му-му!

— Мама, — зноў паправіў Сяргейка і з усяе сілы крыкнуў: — Мама!

Гэты кліч пачулі адразу абедзве мамы — Сяргейкава і белалобага. Сяргейкава маці абняла цяля за шыю, а Рагуля штурхнула яго пад бок пысай. I вывелі белалобага на лужок.

— Вось бачыш, — зарадаваўся Сяргейка, — паклікалі як трэба, мамы і прыйшлі.

Сяргейка і белалобы доўга яшчэ гулялі на лужку.